予與故人别因得寄詩三十韻走筆答之
作者：釋德洪
朝代：宋

paragraphs: 天不逸羣君獨立，洞徹心胸秋色入。
於中堆積萬卷餘，筆力至處風雷集。
刃游理窟無全牛，端與腐儒到固執。
昔年囊綻露微鋩，已陟雲梯最高級。
縱令大醉賦凌雲，玄珠閉眼從頭拾。
森張秀骨真神駒，顧盻絕塵那可縶。
□□亦是個中流，恨不識君只依悒。
西園道人工文章，覽詩愧歎不復習。
野僧頑鈍誰比數，而得聽君論軻伋。
别來三月鄙吝萌，閙聞傳習新詩什。
翻瀾妙語驚倒人，氣燄霜鋒光熠熠。
此詩初得喜未展，烏鳴下啄雞得粒。
初如積水窺落霞，淺碧穠紅相間輯。
又如霜曉聽邊風，十萬軍聲何翕翕。
筆鋒正鋭物象貧，降旌狼籍詩魔泣。
嶔嶔太白不得儔，倔强退之自莫及。
蠅頭細字好生書，爲君卷束藏幽笈。
嗟予衰老百無能，園圃自鋤瓶自汲。
人間萬事一笑空，流年忽忽將三十。
形骸念念非昔人，暗中負去何其急。
朅來蹇剥猶可哂，兩眼欲昏愁淚澀。
擎盂専作口腹謀，骨立侯門聽與給。
舊山歸去成蹉跎，半年飄泊留城邑。
詩源荒涸如廢池，淺穴敗隄微有濕。
不量更擬和陽春，枯木鑽膏竹瀝汁。
夜樓無語立西風，月華如水清堪挹。
君居若耶溪水東，我舍秋河半山隰。
露冷亦應思故人，篋有緹衣餘十襲。
碧光當户應可掬，頑翠撐天空嶪岌。
撚須落日意無窮，片片催詩暮雲歙。
知君今作蟠泥翁，頭角那能久埋戢。
妙齡素有廊廟具，破衮煩君重補緝。
我亦東西南北人，從君預可揩杖笠。
早晚風雲際會時，雷震一聲龍起蟄。